གུས་པ་ཐེངས་འདིའི་ཐའེ་ཝན་སྤྲེལ་ལོ་སྤྲེལ་ཟླའི་ཚེས་བཅུ་ཆེན་མོའི་གོ་སྒྲིག་འགན་འཁུར་བ་ཞིག་གི་མིང་ཡོད་པའི་ཆ་ནས་དེ་རིང་ཁྱེད་རྣམ་པ་འདིར་དངོས་སུ་འཛོམས་ཏེ་འདི་ལྟ་བའི་རྨི་ལམ་དུ་ཡང་ཡིད་ལ་འཁོར་བར་དཀའ་བའི་ཁྱད་པར་ཅན་གྱི་དུས་བཟང་ལ་ལོངས་སུ་སྤྱོད་རྒྱུ་བྱུང་བ་དེར་རང་ཉིད་སེམས་ཀྱི་གཏིང་ནས་ཧ་ཅང་དགའ་སྤོབས་ཆེན་པོ་སྐྱེས་བྱུང་།ཐའེ་ཝན་ནི་མིང་དང་དོན་དུ་མཚུངས་པའི་ནོར་བུའི་གླིང་ཕྲན་ཞིག་ཡིན་ཞིང་།འདི་ན་སྟོན་པ་ཐུགས་རྗེ་ཅན་གྱི་བསྟན་པའི་འོད་སྣང་དང་།གདུལ་བྱ་དད་ལྡན་གྱི་ལྷག་བསམ་དང་ཡིད་ཆེས་ཀྱི་མེ་ཏོག་པདྨ་ཟུང་དུ་འབྲེལ་ཏེ་ཡོད་པའི་ས་ཆ་ཞིག་རེད།ཐའེ་ཝན་གྱི་ཕུན་སུམ་ཚོགས་པའི་ཆ་རྐྱེན་དང་།མཛེས་སྡུག་ལྡན་པའི་ཡ་རབས་དང་དགེ་སེམས་ཀྱིས་དེ་རིང་གི་དུས་ཆེན་ཁྱད་པར་ཅན་འདི་སྲུང་བརྩི་བྱེད་པར་མཐུན་རྐྱེན་ཧ་ཅང་གལ་ཆེན་ཞིག་བསྐྲུན་ཡོད།